Banksake: Vroue dra die broek - Jou Geld | Solidariteit WêreldJou Geld | Solidariteit Wêreld
Tuis › 2016-begroting › Banksake: Vroue dra die broek	Banksake: Vroue dra die broek
Suid-Afrikaanse vroue spaar meer aan bankgelde as hul manlike eweknieë deur met ’n kaart vir aankope te betaal, geld by kleinhandelaars in plaas van OTM’s te trek en minder by takke te bank. Daar moet egter nog baie gedoen word om goeie banktransaksiegedrag by almal vas te lê.
“In die algemeen lê vroue dwarsoor ons tjekdatabasis beter bankgedrag aan die dag as mans,” sê Rya-Mari Muller, hoof van kliëntwaardebestuur by ENB. “Dit beteken hulle spaar aan bankgelde, tyd in toue en reiskoste.”
Vroue doen 41% van hul besteding deur hul kaarte te gebruik, vergeleke met net 31% van mans se totale besteding.
Vroue wys ook hul geldslimheid as hulle kontant vir kassieropsies gebruik, met 4% van vroue wat geld uitgee wat by kleinhandelaars getrek is vergeleke met 2,5% vir mans.
“Hoewel ons kliënte aanmoedig om elektroniese middele te gebruik waar hulle kan, verstaan ons ook dat daar tye kom wanneer kontant nodig is, veral vir kleiner uitgawes soos om vir parkering te betaal en kinders se snoepiegeld,” sê Muller.
OTM-onttrekkings bly egter hoog. Mans is die grootste gebruikers van OTM’e met ’n allemintige 65,5% besteding aan kontantonttrekking, teenoor vroue se 55%.
“Hoewel vroue minder geneigd is om OTM’e te gebruik as mans, maak dit steeds ’n baie hoë persentasie van totale besteding uit,” sê Muller.
Data toon ook dat vroue minder tyd aan transaksies by takke bestee.
“Enige transaksie by ’n tak is duur. Aangesien die meeste transaksies deur ons digitale platforms gedoen kan word, moet tyd by takke tot die minimum beperk word ten einde bankkoste te spaar.”
Een van die ander groot voordele van die gebruik van digitale platforms vir bankdoeleindes, is die tyd en geld wat mens spaar aan reis na die bank en die feit dat kliënte te enige tyd en op enige plek kan bank.
“Daar moet nog baie gedoen word om beter bankgedrag oor die hele kliëntebasis aan te moedig.”
Die 2015 Brookings Financial and Digital Inclusion Project (FDIP) Report and Scorecard, wat digitale en finansiële dienste in 21 lande meet, het getoon dat vroue Suid-Afrika, anders as in baie ander lande, nie disproporsioneel van formele finansiële dienste uitgesluit is nie. Ewe veel mans en vroue in Suid-Afrika (69%) het rekeninge by ‘n formele finansiële of mobiele geldverskaffer.